امارت شرعیہ

امارت شرعیہ بہار، اڑیسہ و جھارکھنڈ  (سابق نام: امارت شرعیہ بہار و اڑیسہ) ایک بھارتی اسلامی مکتب فکر علماء کرام کی متحرک و فعال تنظیم ہے۔ ابو المحاسن محمد سجاد  کی تحریک پر 26 جون 1921ء ( مطابق 19 شوال 1339ھ) کو امارت شرعیہ بہار و اڑیسہ کا قیام عمل میں آیا اور اس وقت سے آج تک ایک صدی سے زائد عرصے میں آٹھ امرائے شریعت اور سات نائبین منتخب ہوتے چلے آئے ہیں۔

تاریخ اور پس منظر

قیام امارت 
جب ہندوستان میں مغلیہ سلطنت کا چراغ بجھنے لگا، اور انگریز نصاریٰ نے ہندوستان میں قدم جمانا شروع کیے، اسلام اور مسلمانوں کو ایذاء پہنچانا شروع کیا، اسلامی شعائر پر حملے ہونے لگے،
تب 1824ء میں شاہ عبد العزیز دہلوی نے ہندوستان کے دار الحرب ہونے، اور قیام امارت و نصب امیر کا فتویٰ دیا۔
چنانچہ سب سے پہلے سید احمد شہید امیر منتخب ہوئے، علماء کی بڑی جماعت نے بیعت امیر کی، عشر زکوٰۃ اور صدقات واجبہ کے لیے عمال کا تقرر عمل میں آیا، بہت خوبصورت نظام قائم ہوگیا، اختلاف و افتراق کا خاتمہ ہوا، اور 1831ء میں بالاکوٹ کے میدان میں سید احمد شہید کے جام شہادت نوش کرنے کے بعد
ولایت علی صادق پوری (بہاری) امیر منتخب ہوئے، جب یہ رفیق اعلی سے جا ملے، تو عنایت علی صادق پوری امیر بنائے گئے، اسی طرح یہ سلسلہ عرصۂ دراز تک چلتا رہا۔

1857ء کا انقلاب 
1857ء میں جب انقلاب آیا، اور مسلمانوں نے انگریزوں کے خلاف ہتھیار اٹھا لیے، اس وقت  اربابِ حل و عقد، اور علماء و مشائخ نے امداد اللہ مہاجر مکی کو امیر منتخب کیا۔ 1857ء کی جنگ لڑی گئی؛ لیکن مسلمان ناکام ہوئے، مغلیہ سلطنت کا چراغ گل ہو گیا، اسلامی نظام و قضاء  کا خاتمہ کردیا گیا، مسلمانوں میں عجیب قسم کی بے چینی پیدا ہونے لگی، تب مسلمانوں کو اس بھنور سے نکالنے کے لیے محمود حسن دیوبندی میدان عمل میں آئے، علماء و مشائخ نے ان کے ہاتھ پر جہاد حریت کی بیعت کی، انھوں نے تحریک ریشمی رومال چلائی؛ لیکن آخر آخر میں اس تحریک کا راز فاش ہوگیا، اور 1917ء کو دیوبندی کو مالٹا کی جیل میں قید کر دیا گیا۔

ابو المحاسن محمد سجاد میدان عمل میں 
ابو المحاسن محمد سجاد نے جب حالات پر نظر ڈالی، اور علماء و مفکرین کو کسی پلیٹ فارم پر متحد نہیں دیکھا، تو انہوں نے انجمن علماء بہار قائم کی، جو جمعیت علمائے ہند کے قیام کا سبب بنی، پھر خلافت کمیٹی کو قائم کرنے کے محرک  بھی ابو المحاسن بنے، ان ہی کی کوششوں کا ثمرہ امارت شرعیہ بہار و اڑیسہ و جھارکھنڈ کی صورت میں ظاہر ہوا۔

امارت شرعیہ فی الہند کی کوشش 
محمود حسن دیوبندی کی زیر صدارت 1920ء کو دہلی میں جمعیۃ علماء ہند کا دوسرا سالانہ اجلاس ہوا، علماء و مشائخ کی ایک بڑی جماعت ہر صوبے سے شریک ہوئی۔
اس موقع سے ابو المحاسن محمد سجاد نے امارت فی الہند کا مسئلہ پیش کیا، محمود حسن دیوبندی نے اس تجویز کی بھر پور حمایت کی؛ اس اجلاس میں ان کی علالت اور چند وجوہات سے مسئلہ امارت فی الہند ملتوی ہوگیا، اور امیر الہند کا انتخاب نہ ہوسکا۔

صوبائی امارت 
جمعیۃ علماء ہند نے ابو الکلام آزاد کی زیر صدارت 1920ء میں بہ مقام لاہور امارت شرعیہ فی الہند کی تجویز منظور کی؛

لیکن اس مجلس میں کوئی حتمی فیصلہ نہ ہوسکا، پھر آئندہ اجلاس میں بعض حضرات علماء اکابر و ارکان (مثلاً حکیم اجمل خان، ظہور احمد سکریٹری آل انڈیا مسلم لیگ وغیرہ) کی موجودگی میں ان کے باہمی مشورہ سے  صرف مسودہ مرتب ہوسکا، اور  جمعیۃ کے اجلاس اجمیر میں یہ طے ہوا کہ قیام امارت شرعیہ ہند میں کئی وجہوں سے رکاوٹ آرہی ہے۔ فی الوقت صوبہ وار امارت شرعیہ قائم کی جائے، جمیعت علمائے ہند نے  یہ تجویز پاس کرکے ہدایت کردی کہ جلد از جلد صوبہ وار امارت شرعیہ قائم کریں۔

امارت شرعیہ بہار و اڑیسہ کا قیام 
ابو المحاسن محمد سجاد نے امارت شرعیہ کا خاکہ تیار کیا، اکابر علماء، خانقاہ کے سجادہ نشینوں، دانشوروں اور ابو الکلام آزاد سے نجی ملاقات کرکے قیام امارت شرعیہ کے لیے راہ ہموار کی، معاملہ آزاد کی رانچی نظر بندی کی وجہ سے ٹلتا رہا، 1920ء میں یہ نظر بندی ختم ہوئی، تو انھوں نے 19 شوال 1339ھ مطابق 26 جون 1921ء کو محلہ پتھر کی مسجد پٹنہ میں اس سلسلے کی میٹنگ بلائی، آزاد کے زیر صدارت منعقدہ اجلاس میں مختلف مکاتب فکر کے کم و بیش پانچ سو علماء و دانشوران اکٹھے ہوئے، اور جون 1921ء (مطابق 19 شوال 1339ھ) کو امارت شرعیہ بہار و اڑیسہ (موجودہ: امارت شرعیہ بہار، اڈیشہ و جھارکھنڈ) کا قیام عمل میں آیا۔

امراء شریعت
بدر الدین قادری امارت شرعیہ بہار و اڑیسہ کے پہلے امیر شریعت منتخب ہوئے، ان کا عہد امارت 1339ھ سے 1343ھجری تک ہے۔
ان کے بعد محی الدین قادری نے 1343ھجری سے 1366ھ تک امیر شریعت ثانی کے طور پر خدمات انجام دیں، تیسرے امیر شریعت بنے قمر الدین قادری، یہ دس سال 1366ھ سے 1376ھ تک اس عہدے پر فائز رہے، ان کے انتقال کے بعد منت اللہ رحمانی امیر شریعت رابع کے طور پر منتخب ہوئے، ان کا عہد امارت 1376ھ سے 1411ھ تک ہے، ان کی وفات ہوئی تو ارباب حل و عقد نے عبد الرحمن دربھنگوی کو پانچواں امیر شریعت بنایا، یہ 1991ء سے 1998ء تک اس عہدے سے وابستہ رہے،
 ان کے بعد سید نظام الدین قاسمی اس عہدۂ جلیلہ پر متمکن ہوئے، اور طویل عرصے تک خدمات انجام دیں، ان کے بعد ولی رحمانی کا انتخاب ساتویں امیر شریعت کے طور پر ہوا، ان کے انتقال پر ملال کے بعد احمد ولی فیصل رحمانی موجودہ امیر شریعت ثامن منتخب ہوئے ہیں، جو ولی رحمانی کے بڑے لڑکے ہیں۔

امراء شریعت کی فہرست

حوالہ جات

مآخذ

کتابیات 

 
 

1921ء میں قائم ہونے والی اسلامی تنظیمیں
بھارت میں 1921ء کی تاسیسات
بھارت میں اسلام
بھارت میں قائم مذہبی تنظیمیں‏
بھارت میں قائم اسلامی تنظیمیں
دیوبندی تنظیمیں
پٹنہ میں واقع تنظیمیں
ویکی ڈیٹا سے مطابقت رکھنے والی مختصر تفصیل